Blindes aangeraai om sjokoladefabriek te vermy | Netwerk24
Blindes aangeraai om sjokoladefabriek te vermy
Twee blinde vakansiegangers moes hulle besoek aan 'n plaaslike sjokolade-fabriek kortknip omdat die sjokolade op die vloer daar moontlik 'n gesondheidsgevaar vir hulle gidshonde was.
Die toeriste van Gauteng wou saam met hulle siende vriend sjokolade in Paarl gaan proe, maar 'n werknemer daar het hulle aangeraai om liefs nie die fabriek met hul diere te betree nie.
Dit kom ná die siende vriend gedurende hul besoek Vrydag (7 April) gaan hoor het of die gidshonde in die fabriek toegelaat kon word.
Die werknemer het toe glo daarop gewys dat daar stukkies sjokolade op die proekamer se vloer lê en dat die honde siek kon raak indien hulle daarvan sou eet.
Volgens Calvin Botha het hy en Jean-Marie Vivier met hulle onderskeie gidshonde buite gewag voor hulle siende vriendin die nuus oor die sjokolade op die vloer aan hulle oorvertel het.
Botha het gesê die geselskap was nie lus om te stry nie en het toe besluit om liewer die perseel te verlaat.
"Ons gidshonde is goed opgelei en hulle sal nie sommer enige iets eet wat voorkom nie," het Botha gesê.
Volgens hom kon die werknemers by die fabriek meer tegemoetkomend gewees het.
Hy het gesê 'n eenvoudige oplossing sou wees dat 'n werknemer die sjokolade buitentoe na hulle gebring het.
Volgens die bestuurder van die sjokoladefabriek sal hulle nooit iemand met 'n gestremdheid belet om die fabriek te betree nie. Hy het ook genoem dat die meeste mense wat aan hulle handelsnaam verbonde is, diereliefhebbers is.
"Ek vra egter om verskoning as iemand onwelkom gevoel het, maar ons het nog nooit iemand met 'n gestremdheid weerhou om sjokolade te kom proe nie," het die bestuurder gesê.
Luidens 'n inskrywing wat die handelsnaam op Facebook geplaas het, sal hulle in die toekoms dat 'n toergids blinde sjokolade-proewers vergesel en wat sal seker maak die honde se bekke kom nie naby sjokolade nie.